

**НАРОДНА СКУПШТИНА РЕПУБЛИКЕ СРПСКЕ**

**NARODNA SKUPŠTINA REPUBLIKE SRPSKE**

................................................................................................................................................

**ZAKONODAVNO-PRAVNO ODJELjENjE**

**ODSJEK ZA RAD SA POSLANICIMA**

**Broj: 02/4.02-98/17**

**Datum: 19. januar 2017. godine**

**KOMPARATVNO ISTRAŽIVANjE O SUKOBU INTERESA U ORGANIMA VLASTI REPUBLIKE SRPSKE U ODNOSU NA REPUBLIKU SRBIJU, REPUBLIKU HRVATSKU I CRNU GORU**

**ISTRAŽIVANjE PRIPREMILA:**

**Dragana Gogić**

**Istraživanje ne odražava zvaničan stav Narodne skupštine Republike Srpske**

**SADRŽAJ:**

[**UVOD** 3](#_Toc530389715)

[**REPUBLIKA SRPSKA** 4](#_Toc530389716)

[**REPUBLIKA SRBIJA** 6](#_Toc530389717)

[**REPUBLIKA HRVATSKA** 9](#_Toc530389718)

[**CRNA GORA** 10](#_Toc530389719)

[**ZAKLjUČAK** 13](#_Toc530389720)

[**IZVORI PODATAKA:** 14](#_Toc530389721)

# **UVOD**

Komparativno istraživanje o sukobu interesa u organima vlasti Republike Srpske u odnosu na Republiku Srbiju, Republiku Hrvatsku i Crnu Goru zasnovano je na analizi zakonskih rješenja datih u odredbama o sprečavanju sukoba interesa u slučaju Republike Srpske i Republike Hrvatske, te odredbama o Agenciji za borbu protiv korupcije u Republici Srbiji i odredbama o Agenciji za sprečavanje korupcije u Crnoj Gori.

Za više informacija o Komisiji za utvrđivanje sukoba interesa u organima vlasti Republike Srpske, Agenciji za borbu protiv korupcije Republike Srbije, Komisije za odlučivanje o sukobu interesa Republike Hrvatske i Agenciji za sprečavanje korupcije Crne Gore, date su adrese internet stranica u popisu *Izvora podataka.*

# **REPUBLIKA SRPSKA**

Zakonom o sprečavanju sukoba interesa u organima vlasti Republike Srpske[[1]](#footnote-1) uređuju se obaveze izabranih predstavnika, nosilaca izvršnih funkcija i savjetnika u organima vlasti Republike Srpske i jedinica lokalne samouprave u obavljanju javne funkcije, a u cilju sprečavanja sukoba interesa.

Zakon definiše sukob interesa navodeći da postoji u situacijama u kojima izabrani predstavnik, nosilac izvršne funkcije ili savjetnik ima privatni interes koji je takav da može uticati, ili izgleda da može uticati, na nepristrasno i objektivno vršenje njegove dužnosti. Privatni interes izabranog predstavnika, nosioca izvršne funkcije ili savjetnika uključuje bilo koju prednost za njega ili njegovu porodicu i druga lica ili organizacije sa kojima je on imao ili ima poslovne, političke i druge veze.

U skladu sa principima djelovanja izabrani predstavnici, nosioci izvršnih funkcija i savjetnici u obavljanju javne funkcije dužni su da se ponašaju savjesno i odgovorno, zakonito, nepristrasno i časno, poštujući princip odgovornosti, poštenja, savjesnosti, otvorenosti i vjerodostojnosti, pridržavajući se etike poziva i funkcije koju obavljaju. Takođe, ne smiju svoj privatni interes stavljati iznad javnog interesa, niti smiju koristiti javnu funkciju za ličnu dobit ili dobit lica koje je sa njima povezano i ne smiju biti ni u kakvom odnosu zavisnosti prema licima koja bi mogla uticati na njihovu objektivnost. Lično su odgovorni za svoje djelovanje u obavljanju funkcija na koje su izabrani/imenovani i politički su odgovorni građanima koji su ih izabrali ili organima vlasti koji su ih imenovali, te u tom smislu moraju djelovati u interesu građana.

Izabranim predstavnicima smatraju se narodni poslanici u Narodnoj skupštini Republike Srpske, delegati u Vijeću naroda Republike Srpske i odbornici u skupštinama jedinica lokalne samouprave.

Nosiocima izvršnih funkcija smatraju se: predsjednik i potpredsjednik Republike, članovi Vlade Republike Srpske (u daljem tesktu: Vlada), generalni sekretar predsjednika Republike, generalni sekretar Narodne skupštine Republike Srpske, generalni sekretar Vijeća naroda Republike Srpske, generalni sekretar Vlade, gradonačelnici i zamjenici gradonačelnika, načelnici opština i zamjenici načelnika opština.

Savjetnicima se smatraju savjetnici izabranih predstavnika i nosilaca izvršnih funkcija, i to: predsjednika i potpredsjednika Republike, predsjednika i potpredsjednika Narodne skupštine Republike Srpske, predsjednika i potpredsjednika Vijeća naroda Republike Srpske, članova Vlade i gradonačelnika i načelnika opštine.

Članovima uže porodice smatraju se: bračni ili vanbračni drug izabranog predstavnika, nosioca izvršne funkcije i savjetnika, dijete, usvojilac, usvojenik i dijete bračnog druga (pastorak/ pastorka).

Izabrani predstavnici, nosioci izvršnih funkcija i savjetnici ne mogu u vrijeme dok vrše javnu funkciju i tri mjeseca nakon prestanka javne funkcije biti članovi nadzornog odbora ili direktori javnih preduzeća, što se odnosi i na članove porodice izabranih predstavnika, nosilaca izvršnih funkcija i savjetnika. U vezi sa jedinicama lokalne samouprave , prethodno se odnosi samo na javna preduzeća koje je osnovala jedinica lokalne samouprave u kojoj izabrani predstavnik, nosilac izvršne funkcije ili savjetnik vrši funkciju.

Izabrani predstavnici, nosioci izvršnih funkcija i savjetnici ne mogu u vrijeme dok vrše javnu funkciju i tri mjeseca nakon prestanka javne funkcije biti članovi upravnih i nadzornih odbora ili direktori privrednih društava u koje su ulagali kapital u periodu od četiri godine prije preuzimanja javne funkcije koju vrše ili koja posluje sa organom vlasti Republike ili jedinice lokalne samouprave u vrijeme dok izabrani predstavnici, nosioci izvršnih funkcija ili savjetnici vrše javne funkcije i ako je vrijednost ugovora ili posla veća od trideset hiljada konvertibilnih maraka. Izabrani predstavnici i nosioci izvršnih funkcija ne mogu glasati po bilo kojem pitanju koje se neposredno tiče privrednog društva u kojem on ili član njegove porodice ima finansijski interes i dužan je, kada se nađe u takvim situacijama, uzdržati se od glasanja, te na sjednici objasniti razloge zbog kojih se uzdržao od glasanja.

Izabrani predstavnici, nosioci izvršnih funkcija i savjetnici ne mogu zaključivati ugovore o pružanju ličnih usluga sa javnim preduzećima i privrednim društvima koji zaključuje ugovore ili na drugi način posluje sa organom vlasti Republike ili jedinice lokalne samouprave i odnosi se samo na javno preduzeće koje je osnovala jedinica lokalne samouprave u kojoj izabrani zvaničnik vrši funkciju odbornika. Zabrana pružanja ličnih usluga u vezi sa privrednim društvom primjenjuje se samo na privredna društva koja su zaključila ugovor ili posluju sa organom vlasti Republike ili jedinice lokalne samouprave istovremeno dok izabrani predstavnik, nosilac izvršne funkcije ili savjetnik vrši javnu funkciju i kada vrijednost ugovora ili posla prelazi trideset hiljada konvertibilnih maraka.

Zabrana u odnosu na udruženja i fondacije propisuje da izabrani predstavnici, nosioci izvršnih funkcija i savjetnici ne mogu biti članovi organa, predsjednici ili direktori udruženja ili fondacija koja se finanisraju iz budžeta Republike ili jedinice lokalne samouprave u ukupnom godišnjem iznosu većem od stotinu hiljada konvertibilnih maraka.

Takođe, zabranjene aktivnosti su: primiti ili zahtijevati poklon ili obećanje poklona ili druge vrijednosti radi obavljanja javne funkcije; primiti dodatnu naknadu za izvršavanje poslova u djelokrugu javnih funkcija; tražiti, prihvatiti ili primiti vrijednost ili uslugu radi glasanja o bilo kojem pitanju ili uticati na odluku nekog organa ili lica; obećati zaposlenje ili neko drugo pravo u zamjenu za poklon ili obećanje poklona; privilegovati lica radi stranačkog ili drugog opredjeljenja ili zbog porijekla, ličnih ili porodičnih veza; odbiti uvid u svoje finansijsko stanje na zahtjev nadležnog organa; uticati na dobijanje poslova ili narudžbi od organa vlasti u cilju sticanja materijalne ili nematerijalne koristi za sebe ili drugoga; koristiti povlašćene informacije o radu organa vlasti radi lične koristi ili koristi drugih lica i na drugi način koristiti svoj položaj, kako bi uticali na odluke zakonodavne, izvršne ili sudske vlasti, te tako postigli ličnu korist ili korist drugih lica, neku povlasticu ili pravo, zaključili pravni posao ili na drugi način interesno pogodovali sebi ili drugom licu. Ipak, pokloni u vrijednosti do tri stotine konvertibilnih maraka mogu se zadržati i nije potrebno prijaviti ih.

Organ za sprovođenje Zakona i postupka za utvrđivanje sukoba interesa sprovodi Komisija za utvrđivanje sukoba interesa (u daljnjem tekstu: Komisija) kao nezavisan organ koji obrazuje Narodna skupština Republike Srpske na period od četiri godine, uz mogućnost ponovnog izbora. Komisija ima predsjednika i šest članova koji su stručnim, radnim i moralnim kvalitetima dokazali svoju nepristrasnost i savjesnost, od kojih najmanje jedan član mora biti diplomirani pravnik sa položenim pravosudnim ispitom. Komisija djeluje kako bi osigurala odgovornost i vjerodostojnost izabranih predstavnika, nosilaca izvršnih funkcija i savjetnika vodeći računa o zaštiti integriteta funkcije, a ne lica koje vrši tu funkciju; donosi uputstva, pravilnike i pravila, te propisuje obrasce i organizaciju registra radi primjene Zakona; donosi odluke o tome da li neko djelovanje ili propust djelovanja predstavlja kršenje Zakona; podnosi izvještaj o radu Narodnoj skupštini Republike Srpske i javnosti najmanje jednom godišnje i podnosi izvještaj nadležnom tužilaštvu o svakom slučaju kršenja Zakona koje može imati obilježje krivičnog djela. Postupak za utvrđivanje postojanja sukoba interesa pokreće Komisija po vlastitoj inicijativi ili na inicijativu nekog fizičkog ili pravnog lica koju ocijeni osnovanom. Zatim se pribavljaju dokazi i utvrđuju činjenice neposredno ili putem nadležnog organa. Organi vlasti na svim nivoima su obavezni da Komisiji pruže pravnu i druge oblike pomoći. Na zahtjev organa, organizacije ili zainteresovanog lica, Komisija će dati svoje mišljenje o postojanju sukoba interesa propisanog Zakonom.

Protiv prvostepenog mišljenja Komisije žalba se može podnijeti Komisiji za žalbe, koja ima predsjednika i četiri člana i koju, takođe, imenuje Narodna skupština na period od četiri godine.

# **REPUBLIKA SRBIJA**

Sukob interesa u organima vlasti u Republici Srbiji uređen je Zakonom o Agenciji za borbu protiv korupcije[[2]](#footnote-2). Zakonom se uređuju osnivanje, pravni položaj, nadležnost, organizacija i način rada Agencije za borbu protiv korupcije (u daljnjem tekstu: Agencija), pravila u vezi sa sprečavanjem sukoba interesa pri vršenju javnih funkcija i prijavljivanjem imovine lica koja vrše javne funkcije, postupak i odlučivanje u slučaju povrede ovog zakona, uvođenje planova integriteta, kao i druga pitanja od značaja za rad Agencije. Pojedini izrazi imaju sljedeće značenje: „korupcija“ je odnos koji se zasniva zloupotrebom službenog, odnosno društvenog položaja ili uticaja, u javnom ili privatnom sektoru, u cilju sticanja lične koristi ili koristi za drugoga; „funkcioner“ je svako izabrano, postavljeno ili imenovano lice u organe Republike Srbije, autonomne pokrajine, jedinice lokalne samouprave i organe javnih preduzeća i privrednih društava, ustanova i drugih organizacija čiji je osnivač, odnosno član Republika Srbija, autonomna pokrajina, jedinica lokalne samouprave i drugo lice koje bira Narodna skupština; „javna funkcija“ je funkcija u organima Republike Srbije, autonomne pokrajine, jedinice lokalne samouprave, organima javnih preduzeća i privrednih društava, ustanova i drugih organizacija, čiji je osnivač, odnosno član Republika Srbija, autonomna pokrajina, jedinica lokalne samouprave, kao i funkcija drugih lica koje bira Narodna skupština, a podrazumijeva ovlašćenja rukovođenja, odlučivanja, odnosno donošenja opštih ili pojedinačnih akata; „povezano lice“ je supružnik ili vanbračni partner funkcionera, krvni srodnik funkcionera u pravoj liniji, odnosno u pobočnoj liniji zaključno sa drugim stepenom srodstva, usvojitelj ili usvojenik funkcionera, kao i svako drugo pravno ili fizičko lice koje se prema drugim osnovama i okolnostima može opravdano smatrati interesno povezanim sa funkcionerom; „privatni interes“ je bilo kakva korist ili pogodnost za funkcionera ili povezano lice; „sukob interesa“ je situacija u kojoj funkcioner ima privatni interes koji utiče, može da utiče ili izgleda kao da utiče na postupanje funkcionera u vršenju javne funkcije odnosno službene dužnosti, na način koji ugrožava javni interes; „poklon“ je novac, stvar, pravo i usluga izvršena bez odgovarajuće naknade i svaka druga korist koja je data funkcioneru ili povezanom licu u vezi s vršenjem javne funkcije; „protokolarni poklon“ je poklon koji funkcioner primi od strane države, njenog organa ili organizacije, međunarodne organizacije ili stranog pravnog lica koji je primljen prilikom službene posjete ili u drugim sličnim prilikama.

Agencija je samostalan i nezavisan državni organ i ima svojstvo pravnog lica. Za svoj rad je odgovorna Narodnoj skupštini. Agencija nadzire sprovođenje Nacionalne strategije za borbu protiv korupcije, Akcionog plana za primjenu strategije i sektorskih akcionih planova; pokreće postupak i izriče mjere zbog povrede Zakona; rješava o sukobu interesa i obavlja druge poslove određene Zakonom. Organi Agencije su Odbor i direktor. Odbor ima devet članova koje bira Narodna skupština na prijedlog Administrativnog odbora Narodne skupštine, predsjednika Republike, Vlade, Vrhovnog kasacionog suda, državne revizorske institucije, zaštitnika građana i povjerenika za informacije od javnog značaja putem zajedničkog dogovora, Socijalno-ekonomskog savjeta, Advokatske komore Srbije, udruženja novinara u Republici Srbiji putem zajedničkog dogovora. Odbor Agencije bira i razrješava direktora Agencije, odlučuje po žalbama na odluke direktora kojima se izriču mjere u skladu sa Zakonom, usvaja godišnji izvještaj o radu Agencije koji podnosi Narodnoj skupštini. Mandat člana Odbora traje četiri godine i za člana može da bude izabrano lice koje ispunjava uslove za rad u državnim organima, ima završen fakultet, najmanje devet godina radnog iskustva i nije osuđeno za krivično djelo koje ga čini nedostojnim za vršenje funkcije člana Odbora Agencije.

Funkcioner je dužan da javnu funkciju vrši tako da javni interes ne podredi privatnom; dužan je da se pridržava propisa koji uređuju njegova prava i obaveze i da stvara i održava povjerenje građana u savjesno i odgovorno vršenje javne funkcije; da izbjegava stvaranje odnosa zavisnosti prema licu koje bi moglo da utiče na njegovu nepristrasnost u vršenju javne funkcije, a u slučaju da ne može da izbjegne takav odnos ili takav odnos već postoji da učini sve što je potrebno radi zaštite javnog interesa. Funkcioner ne smije da koristi javnu funkciju za sticanje bilo kakve koristi ili pogodnosti za sebe ili povezano lice. Može da vrši samo jednu javnu funkciju, izuzev ako je zakonom i drugim propisom obavezan da vrši više javnih funkcija. Izuzetno, funkcioner može da vrši drugu javnu funkciju na osnovu saglasnosti Agencije. Funkcioner izabran na javnu funkciju neposredno od građana može, bez saglasnosti Agencije, da vrši više javnih funkcija na koje se bira neposredno od građana, osim u slučajevima nespojivosti utvrđenih Ustavom. Funkcioner koji je izabran, postavljen ili imenovan na drugu javnu funkciju i koji namjerava da više funkcija vrši istovremeno, dužan je da u roku od tri dana od dana izbora, postavljenja ili imenovanja zatraži saglasnost Agencije. Uz zahtjev, funkcioner dostavlja i pribavljeno pozitivno mišljenje organa koji ga je izabrao, postavio ili imenovao na javnu funkciju, a funkcioner koji je izabran na javnu funkciju neposredno od građana dostavlja pozitivno mišljenje nadležnog radnog tijela organa u kojem je funkcioner. Rok Agencije da odluči po potpunom i urednom zahtjevu je petnaest dana od prijema zahtjeva. Funkcioneru koji je izabran, postavljen ili imenovan na drugu funkciju suprotno odredbama Zakona kasnija funkcija prestaje po sili zakona. Za pojedine kategorije funkcionera direktor Agencije može opštim aktom da utvrdi druge javne funkcije koje funkcioneri mogu da obavljaju bez saglasnosti Agencije.

Funkcioner ne može da obavlja drugi posao ili djelatnost za vrijeme vršenja javne funkcije koja zahtijeva rad sa punim radnim vremenom ili stalni rad. Izuzetno, može da se bavi naučnoistraživačkim radom, nastavnom, kulturno-umjetničkom, humanitarnom i sportskom djelatnošću bez saglasnosti Agencije, ako time ne ugrožava nepristrasno vršenje i ugled javne funkcije. Prihode od ovih poslova, odnosno djelatnosti, funkcioner je dužan da prijavi Agenciji. Funkcioner koji u trenutku stupanja na javnu funkciju obavlja drugi posao ili djelatnost, dužan je da u roku od petnaest dana od dana stupanja na javnu funkciju obavijesti Agenciju o obavljanju tog posla ili djelatnosti. Ukoliko funkcioner ne postupi u roku Agencija sprovodi postupak za utvrđivanje povrede Zakona. Funkcioner je dužan da prilikom stupanja na dužnost i tokom vršenja javne funkcije, u roku od osam dana, pismeno obavijesti neposredno pretpostavljenog i Agenciju o sumnji u postojanje sukoba interesa ili o sukobu interesa koji on ili sa njim povezano lice ima. Funkcioner čija javna funkcija zahtijeva rad sa punim radnim vremenom ili stalni rad za vrijeme vršenja javne funkcije ne može da osnuje privredno društvo, odnosno javnu službu niti da započne obavljanje samostalne djelatnosti u smislu zakona kojim se uređuje preduzetništvo. Takođe, ne može da vrši funkciju upravljanja, nadzora ili zastupanja privatnog kapitala u privrednom društvu, privatnoj ustanovi ili drugom privatnom pravnom licu.

Agencija može da pripremi ili da učestvuje u: pripremama programa obuke protiv korupcije u državnim organima i organizacijama, teritorijalnoj autonomiji i lokalnoj autonomiji, javnim službama i drugim pravnim licima; programima obuke o borbi protiv korupcije u sredstvima javnog informisanja i privatnom sektoru; prima predstavke pravnih i fizičkih lica, a postupa i po anonimnim predstavkama na koje je dužna da odgovori podnosiocu o ishodu postupka po predstavci. Agencija organizuje i istraživanja o stanju korupcije i borbi protiv korupcije, prati i analizira statističke podatke, obavlja i druge analize i istraživanja i predlaže izmjene načina vođenja statističkih podataka od značaja za praćenje stanja korupcije. U saradnji sa nadležnim državnim organima prati i u slučaju potrebe učestvuje u koordinaciji međunarodne saradnje u borbi protiv korupcije koju vode državni organi i organizacije, organi teritorijalne autonomije i lokalne samouprave. Nadležni državni organi dužni su da obavijeste Agenciju o svim poslovima međunarodne saradnje u borbi protiv korupcije.

Agencija vodi sljedeće evidencije: registar funkcionera; registar imovine; listu pravnih lica u kojoj je funkcioner vlasnik više od 20% udjela ili akcija; katalog poklona; završnih računa političkih stranaka, odnosno političkih subjekata sa izvještajima u skladu sa zakonom kojim se uređuje finansiranje političkih stranaka, odnosno političkih subjekata.

Plan integriteta sadrži mjere pravne i praktične prirode kojima se sprečavaju i otklanjaju mogućnosti za nastanak i razvoj korupcije, a naročito: ocjenu izloženosti institucije korupciji; podatke o licu odgovornom za plan integriteta; opis procesa rada, načina odlučivanja i utvrđivanje poslova koji su naročiti podložni korupciji, kao i poslova ili djelatnosti, odnosno funkcije koju funkcioner ne može da obavlja za vrijeme vršenja javne funkcije i način njihove kontrole; preventivne mjere za smanjenje korupcije. Plan donose državni organi i organizacije, organi teritorijalne autonomije i lokalne samouprave, javne službe i javna preduzeća, a Agencija izrađuje i objavljuje procjene integriteta, odnosno smjernice i sprovođenje plana integriteta sa rokovima.

U obavljanju poslova iz svog djelokruga Agencija sarađuje sa naučnim organizacijama, sredstvima javnog informisanja i udruženjima, a saradnja se odnosi i na zajedničke aktivnosti u sprovođenju Strategije, Akcionog plana i sektorskih akcionih planova, programa obuke, analiziranju stanja korupcije, sprovođenju medijskih kampanja i drugih aktivnosti od značaja za preventivnu borbu protiv korupcije.

# **REPUBLIKA HRVATSKA**

Zakon o sprečavanju sukoba interesa[[3]](#footnote-3) uređuje sprečavanje sukoba između privatnog i javnog interesa u obavljanju javnih dužnosti. Sukob interesa je situacija u kojoj su privatni interesi funkcionera u suprotnosti s javnim interesom ili privatni interes utiče ili može uticati na nepristrasnost funkcionera u obavljanju javne dužnosti. U obavljanju javne dužnosti, funkcioneri ne smiju svoj privatni interes stavljati ispred javnog.

Funkcioneri su: predsjednik Republike, predsjednik i potpredsjednici Hrvatskog sabora; poslanici u Hrvatskom saboru; predsjednik i članovi Vlade Republike Hrvatske; predsjednik, zamjenik predsjednika i sudije Ustavnog suda Republike Hrvatske; zamjenici ministara; šef kancelarije predsjednika Vlade; šefovi državnih kancelarija; direktor policije; direktor poreske i carinske uprave; glavni inspektor Državnog inspektorata; glavni državni revizor i njegovi zamjenici; guverner, zamjenik guvernera i viceguverneri Hrvatske narodne banke, te ostali nosioci funcija navedeni u čl. 3 Zakona.

Funkcioneri u obavljanju javnih dužnosti moraju postupati časno, pošteno, savjesno, odgovorno i nepristrasno, čuvajući vlastitu vjerodostojnost i dostajanstvo dužnosti koju obavljaju, kao i povjerenje građana. Srodnička lica su: bračni ili vanbračni drug funkcionera, njegovi srodnici u prvoj liniji srodnosti, usvojitelj i usvojenik, srodnici u pobočnoj liniji do drugog koljena i srodnici po tazbini do prvog stepena, te ostale osobe koje se prema drugim osnovama i okolnostima opravdano mogu smatrati interesno povezanim sa funkcionerom. U slučaju da postoji sumnja da li je neko ponašanje u skladu sa načelima javnih dužnosti, funkcioneri moraju zatražiti mišljenje Komisije za odlučivanje o sukobu interesa. Nakon izbora ili imenovanja na javnu dužnost funkcioner je dužan srediti svoje privatne poslove kako bi se spriječio predvidljiv sukob interesa, a ako se takav sukob pojavi dužan je razriješiti ga tako da zaštiti javni interes. U slučaju sumnje o mogućem sukobu interesa dužan je učiniti sve što je potrebno da odvoji privatni od javnog interesa.

Funkcionerima je zabranjeno primiti ili zahtijevati korist ili obećanje koristi radi obavljanja dužnosti; ostvariti ili dobiti pravo u slučaju da se krši načelo jednakosti pred Zakonom; zloupotrijebiti posebna prava funkcionera koja proizilaze ili su potrebna za obavljanje dužnosti; primiti dodatnu naknadu za poslove obavljanja javnih dužnosti; tražiti, prihvatiti ili primiti vrijednost ili uslugu radi glasanja o bilo kojoj stvari ili uticati na odluku nekog tijela ili osobe radi ličnog napredovanja ili napredovanja povezane osobe; obećavati zaposlenje ili neko drugo pravo u zamjenu za poklon ili obećanje poklona; uticati na dobijanje poslova ili javnih nabavki; koristiti povlašćene informacije o djelovanju državnih tijela radi ličnog napredovanja ili napredovanja povezane osobe; na koji drugi način koristiti položaj funkcionera uticanjem na odluku zakonodavne, izvršne ili sudske vlasti kako bi postigli lično napredovanje ili napredovanje povezane osobe, neku povlasticu ili pravo, sklopili pravni posao ili na drugi način interno koristili sebi ili drugoj povezanoj osobi.

Za vrijeme obavljanja javne dužnosti funkcioner ne smije obavljati drugu javnu dužnost izuzev ako je Zakonom drugačije propisano. Funkcioneri koji profesionalno obavljaju javnu dužnost za vrijeme njenog obavljanja ne mogu uz naknadu ili radi ostvarivanja prihoda obavljati druge poslove u smislu redovnog stalnog zanimanja, osim ako Komisija, na prethodni zahtjev funkcionera, utvrdi da ti poslovi ne utiču na zakonito obavljanje javne funkcije. Prethodno odobrenje Komisije nije potrebno za obavljanje naučne, istraživačke, obrazovne, sportske, kulturne, umjetničke i samostalne poljoprivredne djelatnosti, za sticanje prihoda po osnovu autorskih, patentnih i sličnih prava intelektualnog i industrijskog vlasništva, te za sticanje prihoda i naknada po osnovu učešća u međunarodnim projektima koje finansira Evropska unija, strana država i međunarodna organizacija i udruženje, ali su dužni Komisiji prijaviti prihode. Funkcioner, takođe, ne može biti član upravnih tijela i nadzornih odbora trgovačkih društava, upravnih savjeta ustanova, odnosno nadzornih odbora izvan budžetskih fondova niti obavljati poslove upravljanja u poslovnim subjektima. Izuzetno, mogu biti članovi u najviše dva upravna savjeta ustanova, odnosno nadzornih odbora koji su od posebnog državnog interesa, ali nemaju pravo na naknadu osim prava na naknadu putnih i drugih opravdanih troškova.

Komisija za odlučivanje o sukobu interesa se osniva radi sprovođenja Zakona. Stalno je, nezavisno i samostalno državno tijelo i sastoji se od predsjednika i četiri člana sa mandatom od pet godina uz mogućnost biranja na istu funkciju najviše dva puta. Predsjednika i članove Komisije bira Hrvatski sabor tajnim glasanjem na osnovu liste kandidata Odbora za izbor, imenovanje i upravne poslove Sabora, putem javnog konkursa.

Komisija može pokrenuti postupak iz svoje nadležnosti na osnovu svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa funkcionera. O pokretanju ili nepokretanju postupka Komisija donosi pisanu odluku i dužna je obavijestiti podnosioca prijave o svojoj odluci. Ukoliko je postupak pokrenut, Komisija je dužna obavijestiti funkcionera da je postupak pokrenut i tražiti njegovo izjašnjenje o navodima prijave koje je funkcioner dužan dostaviti Komisiji petnaest dana od prijema zahtjeva. Postupak se obavezno pokreće i na lični zahtjev funkcionera. Protiv odluka Komisije može se pokrenuti upravni spor.

# **CRNA GORA**

Zakon o sprečavanju korupcije[[4]](#footnote-4) stupio je na snagu 2014. godine, a primjenjuje se od 1. 1. 2016. godine. Zakonom se: propisuju mjere za sprečavanje sukoba javnog i privatnog nteresa, uređuju ograničenja u vršenju javnih funkcija, podnošenje izvještaja o prihodima i imovini javnog funkcionera, zaštita lica koja prijavljuju ugrožavanje javnog interesa koje upućuje na postojanje korupcije, kao i druga pitanja od značaja za prevenciju i sprečavanje korupcije. Korupcija je svaka zloupotreba službenog, poslovnog, odnosno društvenog položaja ili uticaja u cilju sticanja lične koristi ili koristi za drugog.

Javni funkcioner je izabrano, imenovano ili postavljeno lice u državnom organu, organu državne uprave, pravosudnom organu, organu lokalne samouprave, nezavisnom tijelu, regulatornom tijelu, javnoj ustanovi, javnom preduzeću ili drugom privredom društvu, odnosno pravnom licu koje vrši javna ovlašćenja, odnosno djelatnosti od javnog interesa ili je u državnom vlasništvu, kao i lice na čiji izbor, imenovanje ili postavljenje organ vlasti daje saglasnost, bez obzira na stalnost funkcije i nadoknadu.

Poslove sprečavanja sukoba javnog i privatnog interesa, ograničenja u vršenju javnih funkcija, provjere izvještaja o prihodima i imovini javnog funkcionera, postupanja po prijavama zviždača, zaštite zviždača, kao i druge poslove u skladu sa Zakonom, vrši Agencija za sprečavanje korupcije, kao samostalno i nezavisno tijelo koju osniva Skupština Crne Gore, u skladu sa zakonom.

Zviždač je fizičko i pravno lice koje podnosi prijavu o ugrožavanju javnog interesa koje upućuje na postojanje korupcije. Rad Agencije je javan.

Javni funkcioner je dužan da svoju funkciju vrši na način da javni interes ne podredi privatnom, kao i da ne izazove sukob interesa u vršenju javne funkcije. Sukob interesa u vršenju javne funkcije postoji kad privatni interes javnog funkcionera utiče ili može uticati na nepristrasnost javnog funkcionera u vršenju javne funkcije. Postojanje sukoba interesa utvrđuje Agencija i preduzima mjere za sprečavanje sukoba interesa i one su obavezujuće za funkcionera.

Javni funkcioner može da se bavi naučnom, nastavnom, kulturnom, umjetničkom i sportskom djelatnošću i da stiče prihode od autorskih, patentnih i sličnih prava intelektualne i industrijske svojine, ako Zakonom nije drukčije propisano. Članstvo jednog funkcionera koji je imenovan ili biran u stalna ili povremena radna tijela koje obrazuje organ vlasti ne smatra se vršenjem dvije ili više javnih funkcija u smislu zakona, izuzev onih koji donose odluke ili učestvuju u donošenju odluka. Javni funkcioner je obavezan da tačne i potpune podatke o prihodima koje stekne vršenjem djelatnosti, odnosno poslova, prijavi Agenciji. U slučaju članstva u više radnih tijela javni funkcioner može u istom mjesecu ostvariti prihode u samo jednom radnom tijelu. Lice koje je vlasnik, odnosno osnivač privrednog društva, ustanove ili drugog pravnog lica dužno je da u roku od trideset dana od dana izbora, postavljenja ili imenovanja na javnu funkciju, prenese svoja upravljačka prava u tim subjektima na drugo pravno ili fizičko lice kako bi ih to lice u svoje ime, a za račun javnog funkcionera, vršilo do prestanka njegove javne funkcije. U slučaju kad je u privrednom društvu ili drugom subjektu obrazovan organ upravljanja u kojem javni funkcioner kao član tog organa vrši svoja upravljačka prava, prenošenje upravljačkih prava podrazumijeva obavezu javnog funkcionera da podnese ostavku na članstvo u organu upravljanja u skladu sa Zakonom. Javni funkcioner ne može biti predsjednik, ovlašćeni zastupnik ili član organa upravljanja ili nadzornog organa niti izvršni direktor ili član menadžmenta u privrednom društvu, javnom preduzeću, javnoj ustanovi ili drugom pravnom licu. Javni funkcioner koji obavlja poslove u državnoj upravi i organima lokalne uprave ne može obavljati funkciju poslanika i odbornika. Javni funkcioner može biti predsjednik ili član organa upravljanja i nadzornog organa naučnih, nastavnih, kulturnih, umjetničkih, humanitarnih, sportskih udruženja, ako posebnim propisom nije drukčije određeno. Po osnovu članstva u organima upravljanja ili nadzornim organima javni funkcioner ne može ostvariti prihod ili drugu naknadu. Javni funkcioner ne može da zaključi ugovor o pružanju usluga javnom preduzeću, organu vlasti ili privrednom društvu koje je u ugovornom odnosu, odnosno vrši poslove za organ vlasti u kojem javni funkcioner vrši funkciju, osim ako je vrijednost tih ugovora manja od 1.000 evra na godišnjem nivou. Takođe, ne smije zaključivati ugovor o sponzorstvu niti primati donacije u svoje ili u ime organa vlasti u kojem vrši javnu funkciju. Javni funkcioner u vezi sa vršenjem javnih funkcija ne smije primati novac, hartije od vrijednosti ili dragocjeni metal bez obzira na njihovu vrijednost kao ni poklone sem protokolarnih i prigodnih, o čemu se vodi evidencija.

Postupak za utvrđivanje povrede odredaba Zakona koje se odnose na sprečavanje sukoba interesa u vršenju javnih funkcija, ograničenja u vršenju javnih funkcija, poklone, sponzorstva i donacije i izvještaje o prihodima i imovini javnih funkcionera pokreće Agencija za sprečavanje korupcije na zahtjev organa vlasti u kojem javni funkcioner vrši ili je vršio javnu funkciju, a može pokrenuti i Agencija po službenoj dužnosti. Postupak se sprovodi primjenom odredaba kojima se uređuje upravni postupak, ukoliko Zakonom nije drugačije propisano. Agencija štiti zviždača koji ima opravdane razloge da sumnja u ugrožavanje javnog interesa koji upućuje na postojanje korupcije i koji tu sumnju prijavi u dobroj namjeri. Organ vlasti, privredno društvo, drugo pravno lice, odnosno poduzetnik, može nagraditi zviždača koji je podnošenjem prijave doprinio sprečavanju ugrožavanja javnog interesa koje upućuje na korupciju.

Na osnovu procjene podložnosti određenih radnih mjesta i radnih procesa za nastanak i razvoj korupcije i drugih oblika pristrasnog postupanja javnih funkcionera i zaposlenih u organu vlasti, organ vlasti donosi plan integriteta koji sadrži mjere kojima se sprečavaju i otklanjaju mogućnosti za nastanak i razvoj korupcije i obezbjeđuje povjerenje građana u njihov rad. Integritet predstavlja zakonito, nezavisno, nepristrasno, odgovorno i transparentno vršenje poslova kojim javni funkcioneri i drugi zaposleni u organu vlasti čuvaju svoj ugled i ugled organa vlasti, obezbjeđuju povjerenje građana u vršenju javnih funkcija i rad organa vlasti i otklanjaju sumnju u mogućnost nastanka i razvoja korupcije.

Agencija za sprečavanje korupcije ima svojstvo pravnog lica, a organi Agencije su Savjet agencije i direktor. Članove Savjeta bira Skupština na prijedlog radnog tijela nadležnog za poslove antikorupcije i na osnovu javnog konkursa. Članovi Savjeta biraju se na period od četiri godine i mogu biti birani najviše dva puta. Savjet donosi poseban etički kodeks zaposlenih u Agenciji i podnosi Skupštini godišnji izvještaj o radu Agencije, najkasnije do 31. marta tekuće godine za prethodnu godinu, ali može podnijeti i posebne izvještaje o stanju u oblastima iz nadležnosti Agencije. Agencija vodi evidenciju poklona, registar sponzorstva i donacija, registar prihoda i imovine javnih funkcionera, ali i druge evidencije koje se odnose na odluke Agencije.

Agencija o svom radu obavještava javnost putem saopštenja, objavljivanjem svojih odluka na svojoj internet stranici ili na drugi način i dužna je da prilikom rada i obavještavanja javnosti obezbijedi zaštitu tajnih podataka i podataka o ličnosti.

# **ZAKLjUČAK**

Sukob interesa i sprečavanje sukoba interesa u Republici Srpskoj i Republici Hrvatskoj su definisani zakonom. Republika Srbija ima Zakon o Agenciji za borbu protiv korupcije, a Crna Gora Zakon o sprečavanju korupcije, u okviru kojih su sadržane odredbe o sprečavanju sukoba interesa, odnosno korupcije, pri vršenju javnih funkcija.

Nosioci javnih funkcija u sve četiri zemlje su uglavnom isti s tim da se u Zakonu Republike Hrvatske najdetaljnije navodi ko su funkcioneri.

Kao razliku u odnosu na druge zemlje Zakon Crne Gore definiše zviždača kao fizičko i pravno lice koje podnosi prijavu o ugrožavanju javnog interesa koje upućuje na postojanje korupcije. U skladu sa tim Zakon određuje i način zaštite tih lica.

# **IZVORI PODATAKA:**

1. Zakon o sprečavanju sukoba interesa u organima vlasti Republike Srpske („Službeni glasnik Republike Srpske“, broj: 73/08 i 52/14)
2. Zakon o Agenciji za borbu protiv korupcije („Službeni glasnik Republike Srbije“, broj: 97/08, 53/10, 66/11-US, 67/13-US i 8/15-U)
3. Zakon o sprečavanju sukoba interesa, prečišćeni tekst („Narodne novine“, broj: 26/11, 12/12, 124/12, 48/13 i 57/15)
4. Zakon o sprečavanju korupcije („Službeni list Crne Gore“, broj 53/14)
5. Komisija za sprečavanje sukoba interesa u organima vlasti Republike Srpske, <https://www.sukobinteresa-rs.org>
6. Agencija za sprečavanje korupcije Crne Gore, <https://antikorupcija.me>

1. „Službeni glasnik Republike Srpske“, broj: 73/08 i 52/14. [↑](#footnote-ref-1)
2. „Službeni glasnik Republike Srbije“, broj: 97/08, 53/10, 66/11-US, 67/13-US i 8/15-U. [↑](#footnote-ref-2)
3. „Narodne novine“, broj: 26/11, 12/12, 124/12, 48/13 i 57/15. [↑](#footnote-ref-3)
4. „Službeni list Crne Gore“, broj 53/14. [↑](#footnote-ref-4)